text: Kostbart sejl-udstyr er øst-tyves nye mål
  22 marts 2012 kl. 14.21
  Dyre skøde-spil til sejlbåde er nu nye mål for tyvebander fra Polen og andre østlande.
  Politiets udlændingekontrolafdeling i Padborg anholdt onsdag morgen to polakker påvej ud af Danmark i en sort Passat stationcar, hvori politiet fandt kostbart sejl-udstyr i form af fire skøde-spil, der samlet repræsenterer en værdi på mellem 70.000-80.000 kroner.
  De to polakker er i dag blevet varetægtsfængslet i tre uger.
  - Det er første gang, at jeg ser den slags tyvekoster. Vi tror, at skøde-spillene er stjålet fra lystbåde i havne omkring Kolding, Vejle eller Fredericia, siger politikommissær Eskild Bossen fra Politiets udlændingekontrolafdeling i Padborg til TV SYD.
  Politiet opfordrer bådejere til at tjekke om de har deres skøde-spil i god behold, da politiet tilsyneladende ikke har fået anmeldelser om sådanne tyverier.
  